**KISKŐRÖS VÁROS POLGÁRMESTERE**

#### ELŐTERJESZTÉS

(a Képviselő-testület 2016. szeptember 14-i ülésére)

**TÁRGY: LAKÁS BÉRBEADÁSA KECSKÉS MÓNIKA RÉSZÉRE**

Kecskés Mónika kérelmet nyújtott be Kiskőrös Város Polgármesterének címezve annak érdekében, hogy Kiskőrös Város Önkormányzata bérlakást biztosítson számára.

A kérelmező a Kiskőrösi Polgármesteri Hivatal Közigazgatási Osztályának Építéshatósági Csoportjánál építéshatósági ügyintéző munkakörben látja el feladatát. Állandó lakóhelye Kecel. Lakásproblémáját önhibáján kívül megoldani másként nem tudja, keceli lakosként a mindenapos bejárás hátráltatná munkája elvégzésében, ezért kéri az Önkormányzat segítségét lakásproblémája megoldásához.

Kiskőrös Város Jegyzője támogatja Kecskés Mónika lakásbérletét tekintettel arra, hogy a építéshatósági feladatok hatékony ellátásának biztosítása szempontjából fontosnak tartja a szakember munkáját.

Az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 6. § (1) bekezdése alapján a Képviselő-testület az önkormányzati bérlakást Kiskőrös város szakember-ellátottságának biztosítása és a pályakezdő szakemberek letelepítése érdekében Kiskőrös közigazgatási területén működő önkormányzati, állami és egyházi fenntartású intézmény vagy szervezet munkavállalója, valamint területi ellátási kötelezettség teljesítésére az Önkormányzattal kötött szerződés keretében egészségügyi feladatot ellátó háziorvos, házi gyermekorvos, fogorvos szakemberek részére - a polgármester javaslatára - pályázat kiírása nélkül adja bérbe.

Fentiekre tekintettel javasolom, hogy a Képviselő-testület a város szakember-ellátottságának biztosítása érdekében adja bérbe a Petőfi Sándor út 3. szám II. emelet 6. ajtószám alatti, 1 szoba, 1 konyha, 1 előszoba, 1 fürdőszoba, 1 loggia helyiségekből álló, összkomfortos, 37 m2 alapterületű lakást Kecskés Mónika részére 2 éves időtartamra, de legfeljebb a Kiskőrös Polgármesteri Hivatalnál fennálló közszolgálati jogviszonya időtartamára.

**Kiskőrös, 2016. szeptember 6.**

 **Domonyi László sk.**

 **polgármester**

## HATÁROZAT-TERVEZET

A Képviselő-testület

1. egyetért azzal, hogy a város szakember-ellátottságának biztosítása érdekében, valamint az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet értelmében az Önkormányzat üzleti vagyonát képező Kiskőrös belterületi 3140/A/8. hrsz-on nyilvántartott, természetben 6200 Kiskőrös, Petőfi Sándor út 3. szám II. emelet 6. ajtószám alatti, 1 szoba, 1 konyha, 1 előszoba, 1 fürdőszoba, 1 loggia helyiségekből álló, összkomfortos, 37 m2 alapterületű lakást bérbe adja Kecskés Mónika 6237 Kecel, Liget utca 1. szám alatti lakos részére 2 éves időtartamra, de legfeljebb a Kiskőrösi Polgármesteri Hivatalnál fennálló közszolgálati jogviszonya időtartamára.
2. felhatalmazza a polgármestert a határozat mellékletét képező lakásbérleti szerződés aláírására.

**Felelős:** polgármester

**Határidő:** azonnal